
Τρίτη, 04 Αυγούστου 2026

ΔΕΛΤΙΟ ΤΥΠΟΥ

Εντοπισμός και διάσωση 50 αλλοδαπών νότια της Ιεράπετρας - Συλλήψεις ημεδαπών για παράβαση του νόμου "Περί εξαρτησιογόνων ουσιών" στα Χανιά - Εντοπισμός και διάσωση 33 αλλοδαπών και σύλληψη του διακινητή τους στην Αγία Γαλήνη - Εντοπισμός και διάσωση 5 αλλοδαπών νότια της Ιεράπετρας– Θαλάσσια ρύπανση και σύλληψη ημεδαπού στην Αγία Γαλήνη - Σύλληψη αλλοδαπού στα Νέα Μουδανιά 


Τις πρώτες πρωινές ώρες σήμερα, ενημερώθηκαν οι Λιμενικές Αρχές των Καλών Λιμένων και της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση στη θαλάσσια περιοχή 28,5 ν.μ. νοτιοδυτικά της Ιεράπετρας. Αμέσως, για το σημείο απέπλευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε την λέμβο και περισυνέλεξε τους 50  αλλοδαπούς (43 άνδρες, 2 γυναίκες και 5 ανήλικου) επιβαίνοντες της. Οι διασωθέντες αποβιβάστηκαν με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Στο πλαίσιο ελέγχων για την πρόληψη και καταστολή έκνομων ενεργειών, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) και του Γραφείου Ασφάλειας του Κεντρικού Λιμεναρχείου Χανίων προέβησαν στη σύλληψη τεσσάρων (4) ημεδαπών για παράβαση του Ν. 4139/2013 "Περί εξαρτησιογόνων ουσιών και άλλες διατάξεις" όπως ισχύει.
Ειδικότερα, σε έλεγχο που διενεργήθηκε στους ανωτέρω, τις πρωινές ώρες της 04-08-2026 στον επιβατικό λιμένα Σούδας, κατά τον κατάπλου επιβατηγού - οχηματαγωγού (Ε/Γ-Ο/Γ) πλοίου, βρέθηκαν στην κατοχή τους τα κάτωθι:
-τρεις νάιλον συσκευασίες περιέχουσες πιθανώς φυτικά αποσπάσματα κάνναβης, συνολικού μικτού βάρους επτά γραμμαρίων και πέντε εκατοστών του γραμμαρίου (7,05gr) και
-δύο νάιλον συσκευασίες, περιέχουσες πιθανώς MDMA σε κρυσταλλική μορφή, συνολικού μικτού βάρους δύο γραμμαρίων και πέντε δεκάτων του γραμμαρίου (2,5gr).
Προανάκριση διενεργείται από το Κεντρικό Λιμεναρχείο Χανίων.
Διαθέσιμο φωτογραφικό υλικό έχει αναρτηθεί στο www.hcg.gr

*****

[bookmark: _GoBack]Τις μεσημβρινές ώρες χθες, ενημερώθηκε η Λιμενική Αρχή των Καλών Λιμένων και του Κόκκινου Πύργου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για μια λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 30 ν.μ. νότια της Αγίας Γαλήνης. Αμέσως για το σημείο απέπλευσε ένα Περιπολικό σκάφος Λ.Σ.- ΕΛ.ΑΚΤ. (ΠΛΣ) το οποίο εντόπισε και περισυνέλεξε 33 αλλοδαπούς (32 άνδρες και 1 γυναίκα).  Οι διασωθέντες αρχικά μεταφέρθηκαν με ασφάλεια στο λιμάνι της Αγίας Γαλήνης και στη συνέχεια στις εγκαταστάσεις του παλαιού Λιμεναρχείου Ρεθύμνου.
Σύμφωνα με τους αλλοδαπούς, εκκίνησαν τις πρωινές ώρες την 02.08.2026 από την περιοχή Τομπρούκ της Λιβύης, καταβάλλοντας χρηματικά ποσά από 13.000 έως 14.000 δηναρίων Λιβύης, για την μεταφορά τους στην Ελλάδα. Από το Λιμεναρχείο Ρεθύμνου που διενεργεί την προανάκριση, συνελήφθη ένας 25χρονος αλλοδαπός (υπήκοος Σουδάν) εκ των ανωτέρω, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» σε συνδυασμό με το άρθρο 306 του Π.Κ. «Έκθεση», καθώς αναγνωρίστηκε ως ο διακινητής των υπολοίπων.

*****

Τις μεσημβρινές ώρες χθες, ενημερώθηκαν οι Λιμενικές Αρχές των Καλών Λιμένων και της Ιεράπετρας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, η οποία εντοπίστηκε από εναέριο μέσο της Frontex στη θαλάσσια περιοχή 50 ν.μ. νότια των Καλών Λιμένων. Αμέσως, για την περιοχή απέπλευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) όπου εντόπισε και διέσωσε από τη θάλασσα πέντε (5)  αλλοδαπούς (4 άνδρες και 1 ανήλικο), τους οποίους μετέφερε και αποβίβασε με ασφάλεια στο λιμάνι της Ιεράπετρας. Στη συνέχεια, οι 4 διασωθέντες μεταφέρθηκαν στο λιμάνι του Ηρακλείου, ενώ ένας 35χρονος (υπήκοος Σουδάν) μεταφέρθηκε στο Γ.Ν.-Κ.Υ. Ιεράπετρας, όπου παραμένει για νοσηλεία. Σύμφωνα με τους αλλοδαπούς, εκκίνησαν πρώτες πρωινές ώρες την 02.08.2026, σε φουσκωτή λέμβο,  από την περιοχή Τομπρούκ της Λιβύης, καταβάλλοντας χρηματικά ποσά από 8.000 έως 13.000 δηναρίων Λιβύης έκαστος, για την μεταφορά τους στην Ελλάδα. Κατά δήλωση τους οι υπόλοιποι επιβαίνοντες της λέμβου περισυλλέχθηκαν σε πρότερο χρόνο από σκάφος της Λιβυκής Ακτοφυλακής. Προανάκριση διενεργείται από το Κεντρικό Λιμεναρχείο Ηρακλείου.

*****

Τις πρωινές ώρες σήμερα, στελέχη της Λιμενικής Αρχής της Αγίας Γαλήνης διαπίστωσαν διαρροή υγρών αποβλήτων από φρεάτιο του δικτύου αποχέτευσης του Δήμου Αγίου Βασιλείου στη Χερσαία Ζώνη Λιμένα και στη συνέχεια, μέσω αγωγού ομβρίων υδάτων, στη θαλάσσια περιοχή του λιμένα Αγίας Γαλήνης, προκαλώντας θαλάσσια ρύπανση. Από τον Λιμενικό Σταθμό Αγίας Γαλήνης, που διενεργεί την προανάκριση στο πλαίσιο του Π.Δ. 55/1998 (Προστασία του θαλασσίου περιβάλλοντος), συνελήφθη ο υπεύθυνος καθαριότητας του Δήμου, ενώ κινήθηκε η διαδικασία επιβολής των προβλεπόμενων διοικητικών κυρώσεων.

*****

Τις μεσημβρινές ώρες σήμερα, στελέχη της Λιμενικής Αρχής Νέων Μουδανιών προέβησαν στη σύλληψη ενός 46χρονου αλλοδαπού (υπηκόου Γερμανίας) για παράβαση του άρθρου 306 του Π.Κ. (Έκθεση σε κίνδυνο). Συγκεκριμένα ο 46χρονος, είχε παραχωρήσει για χρήση στον ανήλικο υιό του, το υπό την ιδιοκτησία του θαλάσσιο μοτοποδήλατο , στη θαλάσσια περιοχή Φούρκας δήμου Κασσάνδρας εκθέτοντάς τον σε κίνδυνο. Προανάκριση διενεργείται από το Β΄ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης.

